b'\n_START_ARTICLE_\nElvira Dolinar\n_START_SECTION_\n\xc5\xbdivljenjepis\n_START_PARAGRAPH_\nElvira se je rodila nem\xc5\xa1ko-avstrijskemu o\xc4\x8detu, geometru Theodorju Sittigu in materi Thekli Lange, ki je bila nem\xc5\xa1ko-italijanskega rodu. Dru\xc5\xbeina je do Elvirinega sedmega leta \xc5\xbeivela v Sevnici, kasneje pa v Radovljici. Zaradi o\xc4\x8detovega poklica se je dru\xc5\xbeina \xc4\x8dez poletja ve\xc4\x8dkrat selila. Tako so \xc5\xbeiveli \xc5\xa1e v Kranjski Gori, Koro\xc5\xa1ki Beli, Vrhniki, na Bledu in drugod. Zaradi pogostih selitev sta jo ob koncu osnovne \xc5\xa1ole \xc5\xa1olala star\xc5\xa1a, nato pa je leta 1884 od\xc5\xa1la na \xc5\xa1olanje v privatno dekli\xc5\xa1ko \xc5\xa1olo Irme Huth v Ljubljano. \xc5\xa0olo je obiskovala eno leto, tam pa je pogosto prihajala v narodnostne spore z nem\xc5\xa1kimi u\xc4\x8denkami. Elvira se namre\xc4\x8d kljub nem\xc5\xa1kim koreninam ni po\xc4\x8dutila kot Nemka. Med letoma 1885 in 1889 je nato obiskovala \xc5\xbeensko u\xc4\x8ditelji\xc5\xa1\xc4\x8de v Ljubljani. Po maturi je dobila slu\xc5\xbebo u\xc4\x8diteljice v Poljanah pri \xc5\xa0kofji Loki, tri mesece kasneje pa je od\xc5\xa1la u\xc4\x8dit v Veliko Dolino na Dolenjsko, kjer je spoznala svojega mo\xc5\xbea, trgovca Dolinarja. Kmalu je pustila slu\xc5\xbebo u\xc4\x8diteljice in se je posvetila vzgoji \xc5\xa1tirih otrok ter doma\xc4\x8di trgovini. Pred prvo svetovno vojno so zaradi dolgov Dolinarjevi izgubili premo\xc5\xbeenje in se preselili v Ljubljano, kjer je Elvira dobila delo v nekem foto studiu. Po vojni je Elvirina sestra odkupila njihovo staro hi\xc5\xa1o v Veliki Dolini in jim tako omogo\xc4\x8dila, da so spet odprli trgovino in se postavili na noge. Elvira se je spet zaposlila kot u\xc4\x8diteljica, delo pa je opravljala do upokojitve leta 1940. Ob izbruhu druge svetovne vojne so se Dolinarjevi pred gro\xc5\xbenjo izselitve v Nem\xc4\x8dijo preselili k snahi na Hrva\xc5\xa1ko, kjer so pre\xc5\xbeiveli vojno. Zadnja leta \xc5\xbeivljenja je pre\xc5\xbeivela pri sinu na Bledu._NEWLINE_Elvira Dolinar je bila \xc4\x8dlanica Splo\xc5\xa1nega slovenskega \xc5\xbeenskega dru\xc5\xa1tva od leta 1926 do druge svetovne vojne.\n_START_SECTION_\nPisateljsko delo\n_START_PARAGRAPH_\nS pisateljevanjem se je Elvira za\xc4\x8dela ukvarjati \xc5\xbee zelo zgodaj, vendar pa njeno pisanje ni naletelo na dober odziv. Objavljati je za\xc4\x8dela med obema vojnama, ko je za\xc4\x8dela pisati biografije razli\xc4\x8dnih pisateljic. Pogosto je objavljala \xc4\x8dlanke pod psevdonimom Danica, ki si ga je nadela po umrli h\xc4\x8derki. Skozi \xc4\x8dlanke, ki so bili objavljeni v razli\xc4\x8dnih slovenskih revijah je jasno izra\xc5\xbeala svoje feministi\xc4\x8dne politi\xc4\x8dne nazore, pri \xc4\x8demer jo je podpiral tudi mo\xc5\xbe, ki je bil izrazito liberalno usmerjen \xc4\x8dlovek. Zagovarjala je enakopravnost med spoloma in dejavno vklju\xc4\x8devanje \xc5\xbeensk v feministi\xc4\x8dna dru\xc5\xa1tva, pri \xc4\x8demer jo je podpirala tudi Zofka Kveder, ki je njene \xc4\x8dlanke objavljala v \xc4\x8de\xc5\xa1ki reviji Doma\xc4\x8di prijatelj, katere urednica je bila.'